Gordon Debono għamel dan biex iwaqqaf lill-Gvern milli japplika għal sanzjonijiet tan-Nazzjonijiet Magħquda kontrih Il-Qorti laqgħet b’mod proviżorju it-talba għal mandat ta’ inibizzjoni, li għamel Gordon Debono, suspettat li kien qed jitraffika l-fjuwil, biex il-Gvern Malti ma jkunx jista’ japplika għal sanzjonijiet tan-Nazzjonijiet Magħquda kontrih. Darren u Godon Debono kienu arrestati f’Settembru tal-2017 mill-Pulizija Taljana f’Lampedusa u Katanja wara l-arrest ta’ Fahmi Slim Bin Khalifa, magħruf fil-Libja bħala wieħed mill-akbar traffikanti tal-fjuwil. Tlett ijiem ilu, il-MaltaToday irrappurtat kif ir-Russja bblokkat talba mill-Gvern Malti għal sanzjonijiet kontra ż-żewġ suspettati, liema talba kellha l-appoġġ totali tal-Kunsill tas-Sigurtà tan-Nazzjonijiet Magħquda u anke tal-membri l-oħra membri. Madanakollu, fit-talba tiegħu quddiem l-Ewwel Awla tal-Qorti Ċivili, Gordon Debono saħaq li hu qatt ma kien mgħarraf dwar investigazzjoni f’Malta dwaru. Insista li l-uniku investigazzjoni li jaf biha hija dik li qed jagħmlu l-Qrati Taljani. Il-Qortin Taljana kienet ordnat li hu jinħeles mill-arrest, fosthom għax il-kondotta tiegħu kienet waħda nadifa, qed jinsisti l-Avukat tiegħu, Roberto Montalto. Normalment, mandati ta’ inbizzjoni jintlaqgħu b’mod proviżjorju sakemm il-Qorti tisma’ l-evidenza u s-sottomissjonijiet tal-partijiet, qabel ma tiddikjara l-ġudizzju finali tagħha.